Den succesfulde aalborgensiske rapper er klar til at stå på egne ben. Fremover er han sin egen manager.

Niarn & Primo Entertainments managementaftale udløber den 1. februar 2008, og begge parter er enige om, ikke at forlænge aftalen. Niarn ønsker at repræsentere sig selv fremover og prøve branchen af på egen hånd i samarbejde med sin producer og partner Christian Sundsdal. Primo Entertainment og Niarn har arbejdet sammen i 5 år. Niarn er i øjeblikket i gang med sit tredje soloalbum, som udgives senere i 2008 på Copenhagen Records. Niarn vil gerne bruge det branchekendskab og den erfaring, som han har lært igennem årene, til at være sin egen manager. - Christian og jeg føler os parate til at stå på egne ben i branchen. Det har været utroligt lærerigt at arbejde sammen med Primo, og vi sætter stor pris på de mange års samarbejde. Vi skilles som gode venner og kommer med garanti til at se hinanden i fremtiden, både privat og professionelt, siger Niarn i en pressemddelelse.